CELEX: 32022R0760
Language: lv
Date: 2022-04-08 00:00:00
Title: Komisijas Deleģētā regula (ES) 2022/760 (2022. gada 8. aprīlis), ar ko attiecībā uz pārejas noteikumiem par Ukrainā izdotiem inspekcijas sertifikātiem groza Deleģēto regulu (ES) 2021/2306

18.5.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 139/13
               
            
         KOMISIJAS DELEĢĒTĀ REGULA (ES) 2022/760
         (2022. gada 8. aprīlis),
         ar ko attiecībā uz pārejas noteikumiem par Ukrainā izdotiem inspekcijas sertifikātiem groza Deleģēto regulu (ES) 2021/2306
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/848 (2018. gada 30. maijs) par bioloģisko ražošanu un bioloģisko produktu marķēšanu un ar ko atceļ Padomes Regulu (EK) Nr. 834/2007 (1), un jo īpaši tās 38. panta 8. punkta a) apakšpunkta ii) punktu, 46. panta 7. punkta b) apakšpunktu un 57. panta 3. punktu,
         tā kā:
         
                     (1)
                  
                  
                     Komisijas Deleģētajā regulā (ES) 2021/2306 (2) ir paredzēti noteikumi par importēšanai Savienībā paredzētu bioloģisko produktu un pārejas produktu oficiālajām kontrolēm un par inspekcijas sertifikātu.
                  
               
                     (2)
                  
                  
                     Saskaņā ar Deleģētās regulas (ES) 2021/2306 5. panta 3. punkta pirmo daļu inspekcijas sertifikāts jāizdod sistēmā TRACES un jāapzīmogo ar kvalificētu elektronisko zīmogu. Minētās regulas 11. panta 1. punktā izklāstītais pārejas noteikums paredz, ka, atkāpjoties no minētās regulas 5. panta 3. punkta pirmās daļas, līdz 2022. gada 30. jūnijam drīkst izdot sistēmā TRACES aizpildītu un izdrukātu inspekcijas sertifikātu papīra formā. Pašlaik notiek kontroles iestāžu un kontroles institūciju reģistrācija kvalificētajam elektroniskajam zīmogam.
                  
               
                     (3)
                  
                  
                     Krievijas iebrukums Ukrainā 2022. gada 24. februārī ir ārkārtējs un nepieredzēts izaicinājums kontroles iestādēm un kontroles institūcijām, kas ir atzītas bioloģisko produktu eksportam no Ukrainas uz Savienību. Ukrainā ir traucēti arī pasta pakalpojumi.
                  
               
                     (4)
                  
                  
                     Tādējādi Ukrainā esoša pilnvarota persona, kuras kontroles iestāde vai kontroles institūcija vēl nav apgādāta ar kvalificētu elektronisko zīmogu, nevar izdot elektroniskus inspekcijas sertifikātus saskaņā ar Deleģētās regulas (ES) 2021/2306 5. panta 3. punkta pirmo daļu. No otras puses, minētā pilnvarotā persona nevar izmantot arī iespēju izdot inspekcijas sertifikātu uz papīra saskaņā ar minētās regulas 11. panta 1. punkta pārejas noteikumu, ņemot vērā, ka pasta pakalpojumi Ukrainā pašlaik ir traucēti.
                  
               
                     (5)
                  
                  
                     Tāpēc šajā situācijā ir jāatļauj Ukrainā esošai pilnvarotai personai, kuras kontroles iestāde vai kontroles institūcija vēl nav apgādāta ar kvalificētu elektronisko zīmogu, sistēmā TRACES sagatavot un iesniegt inspekcijas sertifikātu elektroniskā formā, neuzliekot kvalificētu elektronisko zīmogu minētā sertifikāta 18. ailē. Tāpat ir jāatļauj dalībvalstu kompetentajām iestādēm robežkontroles punktos vai vietās, kurās notiek laišana brīvā apgrozībā, veikt šādu inspekcijas sertifikātu importa kontroli un tos vizēt sistēmā TRACES ar kvalificētu elektronisko zīmogu vai uz papīra, proti, pilnvarotajai personai to pašrocīgi parakstīt, kad tas aizpildīts sistēmā TRACES un izdrukāts.
                  
               
                     (6)
                  
                  
                     Tāpēc Deleģētā regula (ES) 2021/2306 būtu attiecīgi jāgroza.
                  
               
                     (7)
                  
                  
                     Ņemot vērā Krievijas iebrukumu Ukrainā un nepieciešamo tūlītējo reakciju, šī regula būtu jāpiemēro ar atpakaļejošu spēku no 2022. gada 24. februāra,
                  
               IR PIEŅĒMUSI ŠO REGULU.
         
            1. pants
            Grozījumi Deleģētajā regulā (ES) 2021/2306
            Deleģētās regulas (ES) 2021/2306 11. pantu groza šādi:
            
                        1)
                     
                     
                        iekļauj šādu punktu:
                        
                           “1.a   Atkāpjoties no 5. panta 3. punkta pirmās daļas, līdz 2022. gada 30. jūnijam Ukrainā esoša pilnvarota persona, kuras kontroles iestāde vai kontroles institūcija nav aprīkota ar kvalificētu elektronisko zīmogu, drīkst sistēmā TRACES sagatavot un iesniegt inspekcijas sertifikātu elektroniskā formātā, neuzliekot kvalificētu elektronisko zīmogu minētā sertifikāta 18. ailē. Šādu sertifikātu izdod, pirms sūtījums, uz kuru tas attiecas, tiek izvests no trešās valsts, kas ir eksportētājvalsts vai izcelsmes valsts.”;
                        
                     
                  
                        2)
                     
                     
                        panta 2. punktam pievieno šādu apakšpunktu:
                        
                                    “c)
                                 
                                 
                                    c) ja inspekcijas sertifikātu saskaņā ar 1.a punktu sagatavo un iesniedz sistēmā TRACES elektroniskā formā, minēto sertifikātu pēc aizpildīšanas sistēmā TRACES un izdrukāšanas vizē sistēmā TRACES ar kvalificētu elektronisko zīmogu vai uz papīra attiecīgi 23., 25. un 30. ailē, proti, kompetentās iestādes pilnvarotā persona to pašrocīgi paraksta robežkontroles punktā vai punktā, kurā notiek laišana brīvā apgrozībā.”
                                 
                              
                  
         
            2. pants
            Stāšanās spēkā un piemērošana
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2022. gada 24. februāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 8. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 150, 14.6.2018., 1. lpp.
         
         
            (2)  Komisijas Deleģētā regula (ES) 2021/2306 (2021. gada 21. oktobris), ar ko Eiropas Parlamenta un Padomes Regulu (ES) 2018/848 papildina ar noteikumiem par importēšanai Savienībā paredzētu bioloģisko produktu un pārejas produktu sūtījumu oficiālajām kontrolēm un par inspekcijas sertifikātu (OV L 461, 27.12.2021., 13. lpp.).